บอร์ดแก้น้ำหวั่นขัดแย้งตั้ง3เลขาฯคุม
ตั้งเลขานุการร่วม “กยน.กบอ.กนอช.” ประสานงานลงทุนน้ำให้เป็นเอกภาพ
10 มี.ค. 2555

ตั้งเลขานุการร่วม “กยน.กบอ.กนอช.” ประสานงานลงทุนน้ำให้เป็นเอกภาพ
นายปลอดประสพ สุรัสวดี รมว.วิทยาศาสตร์และเทคโนโลยี ในฐานะประธานคณะกรรมการบริหารจัดการน้ำและอุทกภัย (กบอ.) เป็นประธานประชุมคณะกรรมการยุทธศาสตร์เพื่อวางระบบการบริหารจัดการทรัพยากรน้ำ (กยน.) แทนนายกรัฐมนตรี โดยได้กล่าวในที่ประชุมว่า แม้มีการจัดตั้ง กบอ. และคณะกรรมการนโยบายน้ำและอุทกภัยแห่งชาติ (กนอช.) แต่ไม่ได้หมายความว่า กยน.จะต้องยุติบทบาทแต่อย่างใด โดย กยน.จะมีบทบาทในฐานะฝ่ายเสนาธิการ ขณะที่ กบอ.จะอยู่ในฐานะฝ่ายปฏิบัติการ
นายกิจจา ผลภาษี กรรมการ กยน. เปิดเผยว่า เพื่อให้การทำงานกองกรรมการชุดต่างๆ สอดคล้องและเป็นไปในทิศทางเดียวกัน ที่ประชุมจึงแต่งตั้งคณะทำงานร่วมกัน มีเลขานุการของคณะกรรมการทั้งสามคณะทำหน้าที่เป็นแกนกลางในการประสานงานในโครงการลงทุนน้ำ การปรับแผนโครงการ
คณะทำงานร่วม 3 ฝ่าย มีนายวิเชียร ชวลิต นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) และนายสุพจน์ โตวิจักษณ์ชัยกุล รองปลัดกระทรวงทรัพยากรธรรมชาติและสิ่งแวดล้อมเพื่อดูแลแผนโครงการนายกิจจา กล่าวว่า ได้แจ้งให้กยน.ทราบว่า แผนงานบริหารจัดการน้ำมีโครงการที่ซ้ำซ้อนกัน เพราะมีโครงการทั้งบรรจุอยู่ในแผนการดำเนินการระยะเร่งด่วน และแผนดำเนินการระยะยั่งยืน เช่น การขุดลอกคูคลอง การสร้างคันกั้นน้ำ ซึ่งที่ประชุมมอบหมายผู้เกี่ยวข้องไปพิจารณาปรับแผนงานโครงการที่ซ้ำซ้อนกัน 
นายวิเชียร กล่าวว่า กยน.รับทราบความคืบหน้าการดำเนินโครงการจัดการน้ำตามแผนระยะสั้น ที่พบว่าการทำงานมีความคืบหน้าเป็นที่น่าพอใจ และการประชุมครั้งหน้าหน่วยงานจะเสนอตัวเลขความคืบหน้ารายโครงการให้ที่ประชุมทราบ ส่วนแผนระยะยั่งยืนมีการหารือพื้นที่รับน้ำนองที่จัดหาพื้นที่ได้ครบตามแผนแล้ว